2007D0506 — ET — 16.11.2011 — 002.001

Käesolev dokument on vaid dokumenteerimisvahend ja institutsioonid ei vastuta selle sisu eest

►B KOMISJONI OTSUS, 21. juuni 2007, millega kehtestatakse seepidele, šampoonidele ja juuksepalsamitele ühenduse ökomärgise andmise ökoloogilised kriteeriumid (teatavaks tehtud numbri K(2007) 3127 all) (EMPs kohaldatav tekst) (2007/506/EÜ) (EÜT L 186, 18.7.2007, p.36)

Muudetud:









▼B

KOMISJONI OTSUS,

21. juuni 2007,

millega kehtestatakse seepidele, šampoonidele ja juuksepalsamitele ühenduse ökomärgise andmise ökoloogilised kriteeriumid

(teatavaks tehtud numbri K(2007) 3127 all)

(EMPs kohaldatav tekst)

(2007/506/EÜ)







EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse Euroopa Parlamendi ja nõukogu 17. juuli 2000. aasta määrust (EÜ) nr 1980/2000 ühenduse muudetud ökomärgise andmise süsteemi kohta, ( 1 ) eriti selle artikli 6 lõike 1 teist lõiku, olles nõu pidanud Euroopa Liidu Ökomärgise Komisjoniga, ning arvestades järgmist: (1) Määruse (EÜ) nr 1980/2000 kohaselt võib ühenduse ökomärgise anda tootele, mille omadused võimaldavad sellel märkimisväärselt kaasa aidata kõige tähtsamate keskkonnaaspektide parandamisele. (2) Määruses (EÜ) nr 1980/2000 on sätestatud, et ökomärgise andmise erikriteeriumid, mis koostatakse Euroopa Liidu Ökomärgise Komisjoni väljatöötatud kriteeriumide alusel, kehtestatakse tooterühmade kaupa. (3) Ökoloogilised kriteeriumid ning nendega seotud hindamis- ja kontrollinõuded peaksid kehtima kolm aastat. (4) Käesolevas otsuses sätestatud meetmed on kooskõlas määruse (EÜ) nr 1980/2000 artikli 17 alusel asutatud komitee arvamusega, ning arvestades järgmist: ON VASTU VÕTNUD KÄESOLEVA OTSUSE:







Artikkel 1

Tooterühma „seebid, šampoonid ja juuksepalsamid” kuuluvad kõik mahaloputatavad ained ja valmistised, mis on ette nähtud kokkupuuteks naha ja juustega ainult või peamiselt nende puhastamiseks. Samuti kuuluvad kõnealusesse tooterühma kõik mahaloputatavad ained ja valmistised, mis on ette nähtud kokkupuuteks juustega, et parandada juuste seisukorda (juuksepalsamid).

Tooterühm hõlmab tooteid, mida võib kasutada nii eratarbeks kui ka kutsetegevuses.

Tooterühm ei hõlma konkreetselt desinfitseerivaks või antibakteriaalseks kasutamiseks turustatavaid tooteid.

Artikkel 2

1. Selleks et seepidele, šampoonidele ja juuksepalsamitele võiks määruse (EÜ) nr 1980/2000 alusel anda ühenduse ökomärgise, peab toode kuuluma tooterühma „seebid, šampoonid ja juuksepalsamid” ning vastama käesoleva otsuse lisas sätestatud ökoloogilistele kriteeriumidele.

2. Käesoleva otsuse kohaldamine ei piira nõukogu 27. juuli 1976. aasta direktiivi 76/768/EMÜ (liikmesriikides kosmeetikatoodete kohta vastuvõetud õigusaktide ühtlustamise kohta) ( 2 ) kohaldamist.

Artikkel 3

Haldusotstarbel omistatakse kõnealusele tooterühmale kood „30”.

▼M2

Artikkel 4

Tooterühma „seebid, šampoonid ja juuksepalsamid” ökoloogilised kriteeriumid ning nendega seotud hindamis- ja kontrollinõuded kehtivad kuni 31. märtsini 2013.

▼B

Artikkel 5

Käesolev otsus on adresseeritud liikmesriikidele.









LISA

RAAMTINGIMUSED

Kriteeriumide eesmärgid

Kõnealuste kriteeriumide eesmärk on eelkõige edendada järgmist:

— veereostuse vähendamine võimalike kahjulike koostisainete koguse piiramise ja toote üldise toksilisuse vähendamise abil;

— jäätmetekke minimeerimine pakkematerjali hulga vähendamise abil;

— ohtlike ainete kasutamisega seotud võimalike keskkonnaohtude vähendamine või vältimine.

Peale selle suurendavad kriteeriumid tarbija keskkonnateadlikkust. Kriteeriumid on kehtestatud tasemel, mis soosib ökomärgise andmist seepidele ja šampoonidele, mille keskkonnamõju on turu keskmisest näitajast väiksem.

Hindamis- ja kontrollinõuded

Üksikasjalikud hindamis- ja kontrollinõuded on esitatud käesolevas lisas toodud kõikide kriteeriumide juures.

Vajaduse korral võib kasutada ka muid katsemeetodeid kui need, mis on esitatud iga kriteeriumi puhul, tingimusel et nende samaväärsust on kinnitanud taotlust hindav pädev asutus.

Võimaluse korral tehakse katsed standardi EN ISO 17025 nõuetele vastavates või samaväärsetes laboratooriumides.

Kui katseid ei ole nimetatud või nimetatakse neid seoses kontrolli või järelevalvega, peaksid pädevad asutused vajaduse korral lähtuma taotleja esitatud deklaratsioonidest ja dokumentidest ja/või sõltumatust kontrollist.

Pädevad asutused võivad vajaduse korral nõuda täiendavate dokumentide esitamist ja viia läbi sõltumatu kontrolli, sealhulgas kohapealsed kontrollid tootmiskohtadesse.

Kui taotleja peab esitama kõnesolevatele kriteeriumidele vastavuse tõendamiseks deklaratsioonid, dokumendid, katseprotokollid või muud tõendid, võivad tõendusmaterjalid pärineda vastavalt vajadusele taotlejalt ja/või tema tarnija(te)lt ja/või nende tarnija(te)lt jne.

Viidatud koostisained hõlmavad aineid ja valmistisi.

Otsuses viidatakse detergentide koostisainete andmebaasile (DID loendile), mis sisaldab paljusid seepides ja šampoonides väga laialdaselt kasutatavaid koostisaineid. DID loendi A osa kasutatakse toksiliskriitilise lahjendusmäära (CDV) arvutamiseks vajalike andmete saamiseks ning pindaktiivsete ainete biolagunevuse hindamiseks. Taotlejad võivad esitada oma andmed üksnes juhul, kui loendis kõnealune väärtus puudub, v.a lõhnaainete (sealhulgas bioloogiliste lisandite) ja värvainete puhul.

DID loendi A osasse mittekuuluvate koostisainete puhul kohaldab taotleja omal vastutusel DID loendi B osas kirjeldatud menetlust.

Kasutada tuleks kohaldamise ajal olemas olevat kõige ajakohastatumat DID loendi versiooni, mille saab taotlusi menetlevalt pädevalt asutuselt. Loend on kättesaadav ka järgmisel veebilehel: http://ec.europa.eu/environment/ecolabel/product/pg_did_list_en.htm

DID loendisse mittekuuluvate koostisainete puhul võib taotleja kasutada anaeroobset biolagunevust tõendavate dokumentide esitamiseks II liites kirjeldatud menetlust.

Kriteeriumide kohaldamisel tähendab „pindaktiivne aine” detergentides kasutatavat mis tahes orgaanilist ainet ja/või valmistist, millel on pindaktiivsed omadused ning mis koosneb ühest või mitmest hüdrofiilsest ja ühest või mitmest hüdrofoobsest rühmast, mis on sellise iseloomu ja suurusega, et see põhjustab vee pindpinevuse vähenemist, õhu ja vee piirpinnal leviva või adsorptsioonilise monokihi moodustumist, emulsioonide ja/või mikroemulsioonide ja/või mitsellide moodustumist ning adsorptsiooni vee ja tahke aine piirpindadel.

Pädevatel asutustel on soovitatav kasutusotstarvete hindamisel ja käesolevas lisas esitatud kriteeriumidele vastavuse kontrollimisel arvesse võtta tunnustatud keskkonnajuhtimissüsteemide, näiteks ühenduse keskkonnajuhtimis- ja -auditeerimissüsteemi (EMAS) või ISO 14001 rakendamist.

(Märkus: Ökomärgise taotlemiseks või ökomärgise saamise kriteeriumidele vastamiseks ei pea rakendama kõnesolevaid juhtimissüsteeme).

FUNKTSIONAALÜHIK

Funktsionaalühik on 1 gramm aktiivset sisaldust (AC). Aktiivse sisalduse all mõeldakse toote orgaaniliste koostisainete massi. See tuleb arvutada toote täpse koostise alusel. Aktiivse sisalduse arvutamisel ei arvestata kätepuhastusainetes sisalduvaid abrasiivaineid.

Hindamine ja kontroll:

Esitatakse järgmine teave:

— toote (täieliku) koostise tehniline kirjeldus, sealhulgas selles sisalduvad teadaolevad saasteained. Kirjelduses peavad olema täpsustatud kogused ning see peab sisaldama CASi numbreid ja INCI nimetusi;

— toote iga üksiku koostisaine toime täpsustus ja märge selle kohta, mis eesmärgil aine on lisatud;

— ohutuskaart/toote andmete leht, kus on kõigi koostisainete tarnijate nimi.

ÖKOLOOGILISED KRITEERIUMID

1. Mürgine toime veeorganismidele

Iga koostisaine (i) ja kogu toote puhul arvutatakse toksiliskriitiline lahjendusmaht (CDV) järgmise valemi abil:

CDV(koostisaine i) = mass (i) × DF(i) × 1 000/TF krooniline (i)

CDV = Σ CDV(koostisaine i)

Kus mass (i) on koostisaine mass (grammides) funktsionaalühiku kohta. DF (i) on lagunevustegur ning TF krooniline (i) on koostisaine toksilisuse tegur (milligrammi/liitri kohta).

DF ja TF krooniline puhul tuleb anda detergentide koostisainete andmebaasi loendi A osas (DID loend – A osa) olev väärtus. Kui koostisainet DID loendi A osas ei ole, peab taotleja andma hinnangulise väärtuse, järgides DID loendi B osas kirjeldatud menetlust. Toote CDV-väärtus on toote kõigi koostisainete CDV-väärtuste summa.

Toote CDV-väärtus ei tohi ületada järgmisi väärtusi:

Šampoon, dušiseebid ja -geelid ning vedelseebid: 20 000 l/g AC

Tahked seebid: 3 500 l/g AC

Palsamid: 30 000 l/g AC

Hindamine ja kontroll:

Tuleb esitada toote täpne koostis. Lisaks koostisosade täpne kirjeldus (nt määratlus IUPAC järgi, CASi number, INCI nimetus, puhtus, lisandite liik ja protsent, lisandid; segude, nt pindaktiivsete ainete puhul: detergentide koostisainete andmebaasi (DID) number, koostisainete ja homoloogide jaotusspekter, isomeerid ja kaubanimed).

Kõikide koostisainete kohta tuleb esitada materjali ohutuskaardi koopia. Esitatakse üksikasjalik teave CDV-väärtuse arvutamise ja saadud tulemuste kohta. Kõikide DID loendis sisalduvate koostisainete kohta tuleb esitada asjakohane koostisaine number. DID loendis nimetamata koostisainete puhul esitatakse ökotoksilisust (pikaajaline toime (NOEC andmed) kaladele, vesikirpudele (daphnia magna) ja vetikatele), biolagunevust ja bioakumulatsiooni käsitlevad katsetulemused ja -meetodid. Andmed vajalike katsete kohta sisalduvad nõukogu direktiivi 67/548/EMÜ ( 3 ) asjakohastes lisades.

2. Keskkonnale kahjulikud tooted

Toode ei tohi vastata ühelegi direktiivi 67/548/EMÜ kohase liigitamise kriteeriumile, millega sellele lisatakse mõni järgmine riskilause:

N, R50/53: (WR50/53/25 %) ≥ 1

N, R51/53: ((WR50/53/2,5 %)+(WR51/53/25 %)) ≥ 1

R52/53: ((WR50/53/0,25 %)+(WR51/53/2,5 %)+(WR52/53/25 %)) ≥ 1

WR50/53 = riskilausega R50/53 tähistatud koostisainete massiprotsent.

WR51/53 = riskilausega R51/53 tähistatud koostisainete massiprotsent.

WR52/53 = riskilausega R52/53 tähistatud koostisainete massiprotsent.

Eespool nimetatu ei hõlma kätepuhastusainetes sisalduvaid abrasiivaineid.

Hindamine ja kontroll:

Asjakohaste koostisainete toksilisust veekeskkonnale ja biolagunevust käsitlevad katsetulemused tuleb esitada vastavalt direktiivi 67/548/EMÜ 2. osa katsemenetlusele. DID loendis esitatud toksilisusenäitajaid ei ole võimalik kasutada, kuna need on keskmised väärtused ega ole kooskõlas direktiiviga 67/548/EMÜ.

Kui väikseim toksilisusenäitaja on ≤ 10 mg/l, tuleb esitada ka võimalikku bioakumulatsiooni (biokontsentratsiooni tegur (BCF) või logKow) käsitlevad katsetulemused. Kui koostisaine kohta katsetulemused puuduvad, liigitatakse see rühma R 50/53. Erandeid kohaldatakse järgmistel juhtudel:

Lõhna- ja värvained: R 51/53.

Bioloogilised lisandid, s.o taimeekstraktid ja muud taimedest või loomadest saadud koostisained, mida on keemiliselt muudetud vähe või üldse mitte: R 51/53.

Arvesse võetakse kõiki koostisaineid (aineid või valmistisi), mille sisaldus lõpptootes on suurem kui 0,010 massiprotsenti, olenemata sellest, kas neid kasutatakse tootes iseseisva ainena või valmistise koostisosana. See kehtib ka kõikide toote koostises kasutatud valmististe koostisainete kohta, mida lõpptootes on üle 0,010 massiprotsendi.

3. Biolagunevus aeroobsetes tingimustes

a) Pindaktiivsete ainete biolagunevus aeroobsetes tingimustes

Kõik tootes kasutatud pindaktiivsed ained peavad olema kergesti biolagunevad.

Hindamine ja kontroll:

Pädevale asutusele esitatakse toote täpne koostis ja iga koostisaine toime kirjeldus.

DID loendi A osas on märgitud, kas teatav pindaktiivne aine on aeroobsetes tingimustes biolagunev või mitte (pindaktiivsed ained, mille kohta on aeroobse biolagunemise lahtrisse tehtud märge „R”, on kergesti biolagunevad). Nende pindaktiivsete ainete kohta, mida DID loendis ei ole, tuleb esitada asjakohane teave kirjandus- või muude allikate või katsete põhjal, millest nähtub, et need ained on aeroobsetes tingimustes biolagunevad. Kergesti biolagunemist katsetatakse vastavalt meetoditele, mis on nimetatud Euroopa Parlamendi ja nõukogu määruses (EÜ) nr 648/2004. ( 4 )

Pindaktiivseid aineid käsitletakse kergesti biolagunevana, kui nende biolagunevuse tase (mineralisatsioon) on mõõdetuna ühega järgmisest viiest katsemeetodist 28 päeva vältel vähemalt 60 %: CO2 gaasifaasi analüüs (OECD 310), süsinikdioksiidi (CO2) eraldumise modifitseeritud Sturmi katse (OECD 301B; direktiivi 67/548/EMÜ V lisa osa C.4-C), suletud pudeli katse (OECD 301D; direktiivi 67/548/EMÜ V lisa osa C.4-E), manomeetriline respiromeetria (OECD 301F; direktiivi 67/548/EMÜ V lisa osa C.4-D), või MITI (I) katse (OECD 301C; direktiivi 67/548/EMÜ V lisa osas C.4-D) või nendega samaväärsetel ISO meetoditel. Sõltuvalt pindaktiivse aine füüsikalistest omadustest võib kiire biolagunevuse tuvastamiseks kasutada ühte järgmisest meetoditest, kui biolagunevuse tase on 28 päeva jooksul vähemalt 70 %: lahustunud orgaanilise süsiniku DOC kadumine (OECD 301 A; direktiivi 67/548/EMÜ V lisa osa C.4-A) või modifitseeritud OECD DOC kadumise sõeluuring (OECD 301E; direktiivi 67/548/EMÜ V lisa osa C.4-B) või nendega samaväärsetel ISO meetoditel. Lahustunud orgaanilise süsiniku mõõtmisel põhinevate katsemeetodite sobivus peab olema asjakohaselt põhjendatud, nagu on sätestatud määruses (EÜ) nr 648/2004.

Arvesse võetakse kõiki koostisaineid (aineid ja valmistisi), mille sisaldus lõpptootes on üle 0,010 massiprotsendi. See hõlmab samuti kõikide toote koostises kasutatud valmististe koostisaineid, mille sisaldus lõpptootes on üle 0,010 massiprotsendi.

b) Mittepindaktiivsete ainete biolagunevus aeroobsetes tingimustes (aNBDOnon-surf)

Raskesti biolagunevate (aeroobse biolagunevuse suhtes katsetamata) koostisainete sisaldus ei tohi ületada järgmisi väärtusi:

Šampoon, dušiseebid ja -geelid ning vedelseebid: 30 mg/g AC

Tahked seebid: 15 mg/g AC

Palsamid: 50 mg/g AC

Eespool nimetatu ei hõlma kätepuhastusainetes sisalduvaid abrasiivaineid.

Arvesse võetakse kõiki koostisaineid (aineid ja valmistisi), mille sisaldus lõpptootes on üle 0,010 massiprotsendi. See hõlmab ka kõikide toote koostises kasutatud valmististe koostisaineid, mida lõpptootes on üle 0,010 massiprotsendi.

Hindamine ja kontroll:

Samasugused nõuded nagu käesoleva punkti alapunktis a.

4. Biolagunevus anaeroobsetes tingimustes (anNBDOtox)

Selliste koostisainete sisaldus, mis ei ole biolagunevad anaeroobsetes tingimustes (või mille biolagunevust anaeroobsetes tingimustes ei ole katsetatud) ja mille väikseim äge toksilisus on LC50 või EC50 < 100 mg/l (vastab direktiivis 67/548/EMÜ riskilausega R52 tähistatud toodete hulka liigitamisele), ei või ületada järgmisi näitajaid:

Šampoon, dušiseebid ja -geelid ning vedelseebid: 25 mg/g AC

Tahked seebid: 15 mg/g AC

Palsamid: 50 mg/g AC

Eespool nimetatu ei hõlma kätepuhastusainetes sisalduvaid abrasiivaineid.

Hindamine ja kontroll:

DID loendi A osas on märgitud, kas teatav koostisaine on anaeroobselt biolagunev või mitte (pindaktiivsed ained, mille kohta on anaeroobse biolagunevuse lahtrisse tehtud märge „Jah”, on anaeroobselt biolagunevad). Nende koostisainete kohta, mida DID loendis ei ole või mille kohta on tehtud märge „0”, tuleb esitada asjakohane teave kirjandus- või muude allikate või katsete põhjal, et need ained on anaeroobsetes tingimustes biolagunevad. Aine anaeroobset biolagunevust tuleb testida OECD 311, ISO 11734, ECETOC nr 28 (juuni 1988) põhjal või muul samaväärsel katsemeetodil, kusjuures nõutav täieliku anaeroobse biolagunevuse määr peab olema vähemalt 60 %. Selle dokumenteerimiseks, et 60 % täieliku biolagunevuse määr on anaeroobsetes tingimustes saavutatud, võib kasutada ka vastava anaeroobse keskkonna tingimuste modelleerimist (vt II liide).

Kui toksilisuse kohta on mitu erinevat tulemust, kasutatakse madalaimat kindlaksmääratud väärtust. DID loendis esitatud toksilisusenäitajad on keskmised väärtused, mida ei ole võimalik selleks kasutada.

Arvesse võetakse kõiki koostisaineid (aineid ja valmistisi), mille sisaldus lõpptootes on üle 0,010 massiprotsendi. See hõlmab ka kõikide toote koostises kasutatud valmististe koostisaineid, mida lõpptootes on üle 0,010 massiprotsendi.

5. Lõhnaained

Kõik tootele lõhnana lisatud koostisained peavad olema toodetud ning neid tuleb käsitada ja kasutada vastavalt Rahvusvahelise Lõhnaainete Assotsiatsiooni tegevusjuhisele.

Hindamine ja kontroll:

Lõhnaaine valmistaja esitab pädevale asutusele deklaratsiooni kriteeriumi nõuetele vastavuse kohta.

6. Värvained

Orgaanilised värvained ei tohi olla bioakumuleerumisvõimelised. Toiduainetes kasutamiseks heakskiidetud värvainete puhul ei ole vaja esitada tõendeid võimaliku bioakumuleerumise kohta. Värvaine on bioakumuleerumisvõimeline, kui selle katseliselt määratud biokontsentratsioonitegur BCF on >o100. Kui BCFi kohta puuduvad katsetulemused, võib bioakumuleerumist tõendada logPow väärtusega (oktanooli-vee jaotusteguriga). Kui logPow väärtus on > 3,0, on värvaine bioakumuleerumisvõimeline.

Hindamine ja kontroll:

Valmistaja peab esitama katseprotokolli või avaldatud katsetulemuse ja viite väljaandele. Toiduainetes kasutamiseks heakskiidetud värvaine puhul peab valmistaja esitama sellekohase deklaratsiooni.

7. Biotsiiidid

a) Tootes tohib olla üksnes toote säilitamiseks vajalikke biotsiide ainult selleks vajalikus koguses. See ei kehti pindaktiivsete ainete puhul, millel võivad olla biotsiidide omadused. Hindamine ja kontroll: Kõikide lisatud säilitusainete kohta tuleb esitada materjaliohutuskaartide koopiad koos teabega tootes kasutatud säilitusainete täpse koguse kohta. Säilitusainete valmistaja või tarnija peab esitama teabe vajaliku säilitusaine koguse kohta kõnealuses tootes.

b) Toote koostises või koostisesse lisatud valmististe koostises on lubatud biotsiidid, mida kasutatakse toote säilivuse tagamiseks ning mis vastavad riskilausete R50–R53 ja R51–R53 alla liigitamise kriteeriumidele vastavalt direktiivile 67/548/EMÜ või Euroopa Parlamendi ja nõukogu direktiivile 1999/45/EÜ, ( 5 ) kuid üksnes juhul, kui nad ei ole bioakumuleerumisvõimelised. Seoses sellega käsitatakse biotsiidi potentsiaalselt biolagunevana, kui biokontsentratsioonitegur (BCF) on >o100 või kui puuduvad katsetulemused BCFi kohta, on logPow väärtus (oktanooli-vee jaotustegur) >o3,0. Hindamine ja kontroll: Tuleb esitada toksilisust veekeskkonnale käsitlevate katsete tulemused. Kui väikseim toksilisus on ≤ 10 mg/l, tuleb esitada katsetulemus kiire biolagunemise kohta. Kui biotsiid ei ole kiiresti biolagunev, tuleb esitada katsetulemused võimaliku bioakumuleerumise kohta. Kohaldatakse direktiivis 67/548/EMÜ täpsustatud katsemenetlusi.

c) Säilitusained ei tohi eritada aineid, mis liigitatakse vastavalt 8. kriteeriumi punktile a. Hindamine ja kontroll: Biotsiidi valmistaja esitab täidetud ja allkirjastatud deklaratsiooni.

8. Keskkonnaohtlikud koostisained

Nõuded hõlmavad kõiki koostisaineid (aineid või valmistisi), mille sisaldus lõpptootes on üle 0,010 massiprotsendi. See hõlmab ka kõikide toote koostises kasutatud valmististe koostisaineid, mida lõpptootes on üle 0,010 massiprotsendi.

a) Liigitatud koostisained

Ükski koostisaine ei tohi liigituda kantserogeenseks (Carc), mutageenseks (Mut) ega reproduktiivtoksiliseks (Rep), sealhulgas vastavalt iseliigitumise eeskirjadele (III klass).

Hindamine ja kontroll:

Kõikide koostisainete (kas aine või valmististe) kohta tuleb esitada materjali ohutuskaartide koopiad. Taotleja esitab koostisainete tootja koostatud allkirjastatud deklaratsiooni kõnealuse kriteeriumi nõuetele vastavuse kohta.

b) Keelatud koostisained

Toote ega ühegi selle koostisesse lisatud valmistise koostisesse ei tohi kuuluda järgmised koostisained:

— alküülfenooletoksülaadid ja muud alküülfenoolide derivaadid;

— NTA (nitrilotriatsetaat);

— boorhape, boraadid ja perboraadid;

— nitromuskused ja polütsüklilised muskused.

Hindamine ja kontroll:

Valmistaja peab esitama täidetud ja allkirjastatud deklaratsiooni.

c) Piiratud kasutusega koostisained

Etüleendiamiintetraatsetaati (EDTA) ja selle sooli ning raskesti biolagunevaid fosfonaate võib lisada üksnes tahketele seepidele ja nende maksimumsisaldus võib olla kuni 0,6 mg/1 g aktiivse sisalduse kohta.

Hindamine ja kontroll:

Valmistaja peab esitama täidetud ja allkirjastatud deklaratsiooni.

9. Pakendamine

a) Massi/sisu suhe (WCR-väärtus) peab olema väiksem kui 0,30 g pakkematerjali toote ühe grammi kohta ja see arvutatakse järgmiselt: kus: Wi = Pakendi koostisosa i mass grammides (kohaldatakse nii esmase kui ka teisese pakendi suhtes), sealhulgas kõik etiketid. Ni = Pakendi sellise koostisosa mass grammides, mis pärineb toormematerjalist, mitte taaskasutusest (kohaldatakse nii esmase kui ka teisese pakendi suhtes). Kui pakendi koostisosa ei sisalda ringlussevõetud materjali, siis Ni = Wi. Di = pakendi koostisosas sisalduva toote mass grammides. r = taaskasutamismäär, s.o arv, mitu korda pakendi koostisosa i kasutatakse samal otstarbel taaskasutamis- või -täitmissüsteemi kaudu (vaikimisi r = 1, kui pakendit samal otstarbel uuesti ei kasutata). Pakendi taaskasutamise korral määratakse taaskasutamismääraks 20 plasti puhul ja 10 lainepaberi puhul, v.a juhul, kui taotleja suudab tõendada suuremat väärtust. Hindamine ja kontroll: Esitatakse WCR-väärtuse arvutus.

b) Pakendi märgistus Taaskasutamiseks mõeldud pakendi eri osade identifitseerimise võimaldamiseks tuleb esmase pakendi plastosad märgistada kooskõlas standardi DIN 6120 2. osaga või samaväärsete nõuetega. Seda nõuet ei kohaldata korkide ja pumpade suhtes. Hindamine ja kontroll: Esitatakse täidetud ja allkirjastatud deklaratsioon. Müügipakendi näidis.

c) Doseerimine Pakend tuleb kavandada selliselt, et oleks lihtne õigesti doseerida, nt tagades, et pakendi ülaosas asuv ava ei oleks liiga suur. Hindamine ja kontroll: Doseerimisseadme kirjeldus.

d) Pakend ei tohi sisaldada kaadmiumi- ega elavhõbedapõhiseid lisandeid, kõnealuseid elemente sisaldavaid koostisosi ning 8. kriteeriumi nõuetele mittevastavaid lisandeid. Hindamine ja kontroll: Pakenditootja deklaratsioon.

10. Kasutuskõlblikkus

Toote kasutuskõlblikkust tuleb tõendada laborikatse(te) või tarbijakatse abil.

Katse peab olema kooskõlas I liites toote tõhususe katsetamise kohta esitatud juhistega.

Hindamine ja kontroll:

Labori- või tarbijakatse protokoll, mis tõendab toote küllaldast tõhusust.

11. Teave ökomärgisel

Vastavalt määruse (EÜ) nr 1980/2000 III lisale sisaldab ökomärgise 2. lahter järgmist:

„* minimaalne mõju veeökosüsteemidele;

* vastab rangetele biolagunevuse nõuetele;

* pakendijäätmete hulk piiratud”.

Hindamine ja kontroll:

Taotleja esitab toote pakendi näidise, millel on ökomärgis, ja sellele kriteeriumile vastavuse deklaratsiooni.









I liide

Tõhususkatset käsitlevad juhised

Toote tõhusust tuleb tõendada labori- või tarbijakatse abil. Laborikatse kasutamise korral aktsepteeritakse tootja enda katset. Taotleja peab siiski tõendama, et katse võimaldab mõõta toote tõhusust.

Tarbijakatse kasutamise korral tuleb järgida järgmisi juhiseid.

Tarbijakatse peab hõlmama vähemalt kümmet inimest. Tarbijatelt tuleb küsida toote tõhususe kohta võrreldes turul valitseva toote tõhususega. Tarbijatele esitatavad küsimused peavad hõlmama vähemalt järgmisi aspekte.

1. Kui tõhus on toode võrreldes turul valitseva tootega?

2. Kui lihtne on doseerida soovitud tootekogust võrreldes turul valitseva tootega?

3. Kui lihtne on määrida toodet juustele ja/või nahale võrreldes turul valitseva tootega?

Vähemalt 80 % tarbijatest peavad olema tootega vähemalt sama rahul kui turul valitseva tootega.









II liide

Anaeroobse biolagunevuse dokumenteerimine

Kui koostisaine ei ole kantud DID loendisse, võib anaeroobse biolagunevuse dokumenteerimiseks toimida järgmiselt.

Sobival juhul kasutatakse ekstrapoleerimist. Ühe lähteainega saadud tulemusi kasutatakse selle aine struktuurianaloogiks oleva pindaktiivse aine täieliku anaeroobse biolagunevuse määramiseks ekstrapoleerimise abil. Kui teatava pindaktiivse aine (või homoloogide grupi) puhul on DID nimekirja andmetega tõendatud, et ta on anaeroobselt biolagunev, võib oletada, et ka muud samalaadsed pindaktiivsed ained on anaeroobselt biolagunevad (nt C12-15 A 1–3 EO sulfaat (DID nr 8) on anaeroobsetes tingimustes biolagunev, järelikult võib oletada, et ka C12-15 A 6 EO sulfaat on samamoodi anaeroobselt biolagunev). Kui teatava pindaktiivse aine anaeroobne biolagunevus on tõendatud sobiva katsemeetodi abil, võib oletada, et ka muud samalaadsed pindaktiivsed ained on anaeroobselt biolagunevad (nt kirjanduse andmeid, mis kinnitavad alküülestrite ammooniumsoolade gruppi kuuluvate pindaktiivsete ainete biolagunevust, võib kasutada ka muude alküülahela(te)s estersidemeid sisaldavate kvaternaarsete ammooniumsoolade samalaadse anaeroobse biolagunevuse dokumenteerimiseks).

Tehakse anaeroobse biolagunevuse sõelkatse. Kui on vaja uusi katseid, tehakse sõelkatse OECD 311, ISO 11734, ECETOC nr 28 (juuni, 1988) või samaväärse meetodi abil.

Tehakse biolagunevuse katse väikese doosiga. Kui on vaja uusi katseid, kuid sõelkatsete puhul esineb eksperimentaalseid raskusi (nt lagunemise aeglustumine uuritava aine mürgisuse tõttu), korratakse katset pindaktiivse aine väikese doosiga, kusjuures lagunemist jälgitakse 14C-mõõtmismeetodil või keemiliste analüüside abil. Katse tegemiseks väikese doosiga võib kasutada OECD 308 (24. aprill 2002) või samaväärset meetodit, tingimusel et kohaldatakse rangelt anaeroobseid tingimusi. Katse tuleks läbi viia ja selle tulemusi tuleks tõlgendada sõltumatu eksperdi juhendamisel.